ADVARSEL: I programmet bliver værterne udsat for ting, som du ikke selv bør prøve derhjemme, eller andre steder! Sådan starter hvert afsnit af TV2 Nord-serien 'Er Der Nogen?', og det er med god grund for det er altså ikke for sarte sjæle at kigge med. Spøgelsesjægerne Mikkel Egelund og Nicolai Sund går snart i gang med at lave optagelser til en sjette sæson af den populære serie, der undersøger det okkulte Nordjylland. - Vi glæder os sindssygt meget til at lave flere afsnit. Og den her gang løber vi ikke skrigende bort, siger Nicolai Sund, der er ene af de to værter på programmet. Stor efterspørgsel fra seerne Interesseren for serien er stor. Det viser både kommentarspor og afspilninger på TV2 Nords YouTube-kanal: - I er for vilde, at i tør at gøre det. I er så seje. Fortsæt det gode arbejde👍, skriver YouTube-brugeren Amalie Danehøj. Den seneste sæson af 'Er Der Nogen?' har fået i omegnen af 300.000 afspilninger alene på YouTube. - Vi får dagligt henvendelser fra seere, der spørger, om der ikke snart kommer en ny sæson. Det er dejligt at vide, at seerne kan lide det, vi laver, siger Mikkel Egelund. Premiere i det nye år I fem sæsoner har værterne Mikkel Egelund og Nicolai Sund forsøgt at finde beviser på, at der findes mere mellem himmel og jord, end man lige skulle tro. - Det bliver for fedt at lave den her sæson. Vi kan ikke afsløre for meget. Men det bliver sindssygt uhyggeligt, siger Mikkel Egelund. Den nye sæson udkommer i løbet af foråret 2020. Holdet bag 'Er Der Nogen?' har flere projekter i støbeskeen den kommende tid. Hold øje med 'Er Der Nogen?' på Facebook.

Referat:
- Den her gang lover jeg, at vi ikke løber skrigende væk.